title: 2011/316/BUSP: 2011 m. gegužės 27 d. Politinio ir saugumo komiteto sprendimas ES BAM Rafah/1/2011, kuriuo pratęsiamas Europos Sąjungos pasienio pagalbos misijos Rafah perėjimo punktui misijos vadovo įgaliojimų terminas

text:
28.5.2011

               LT

               Europos Sąjungos oficialusis leidinys

               L 142/63

         POLITINIO IR SAUGUMO KOMITETO SPRENDIMAS ES BAM RAFAH/1/2011
   2011 m. gegužės 27 d.
   kuriuo pratęsiamas Europos Sąjungos pasienio pagalbos misijos Rafah perėjimo punktui misijos vadovo įgaliojimų terminas
   (2011/316/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2005 m. lapkričio 25 d. Tarybos bendruosius veiksmus 2005/889/BUSP dėl Europos Sąjungos pasienio pagalbos misijos Rafah perėjimo punktui (ES PPM Rafah) įsteigimo (1), ypač į jų 10 straipsnio 1 dalį,
   kadangi:

               (1)

               Pagal Bendrųjų veiksmų 2005/889/BUSP 10 straipsnio 1 dalį Taryba įgaliojo Politinį ir saugumo komitetą (PSK) pagal Sutarties 38 straipsnį priimti atitinkamus sprendimus ES BAM Rafah misijos politinės kontrolės ir strateginio vadovavimo jai tikslais, įskaitant sprendimą dėl misijos vadovo paskyrimo.

               (2)

               2008 m. lapkričio 11 d. Generalinio sekretoriaus-vyriausiojo įgaliotinio siūlymu PSK Sprendimu EUBAM Rafah/1/2008 (2) paskyrė Alain FAUGERAS ES BAM Rafah misijos vadovu.

               (3)

               2011 m. gegužės 13 d. Sąjungos vyriausiasis įgaliotinis užsienio reikalams ir saugumo politikai pasiūlė PSK pratęsti ES BAM Rafah misijos vadovo Alain FAUGERAS įgaliojimus iki 2011 m. gruodžio 31 d.,

         PRIĖMĖ ŠĮ SPRENDIMĄ:
   1 straipsnis
   Europos Sąjungos pasienio pagalbos misijos Rafah perėjimo punktui misijos vadovo Alain FAUGERAS įgaliojimai pratęsiami nuo 2011 m. gegužės 25 d. iki 2011 m. gruodžio 31 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gegužės 27 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 327, 2005 12 14, p. 28.

      (2)  OL L 306, 2008 11 15, p. 99.


title: 2007/478/EB: 2007 m. birželio 25 d. Komisijos sprendimas dėl Airijos priemonių, nustatytų remiantis Tarybos direktyvos 89/552/EEB dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo 3a straipsnio 1 dalimi, suderinamumo su Bendrijos teise

text:
10.7.2007

               LT

               Europos Sąjungos oficialusis leidinys

               L 180/17

      KOMISIJOS SPRENDIMAS

   2007 m. birželio 25 d.
   dėl Airijos priemonių, nustatytų remiantis Tarybos direktyvos 89/552/EEB dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo 3a straipsnio 1 dalimi, suderinamumo su Bendrijos teise
   (2007/478/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į Tarybos direktyvą 89/552/EEB dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo (1) ir ypač į jos 3a straipsnio 2 dalį,
   atsižvelgdama į remiantis Direktyvos 89/552/EEB 23a straipsniu įsteigto komiteto nuomonę,
   kadangi:

               (1)

               2002 m. lapkričio 7 d. laišku Airija pranešė Komisijai apie priemones, kurių bus imamasi remiantis Direktyvos 89/552/EEB 3a straipsnio 1 dalimi.

               (2)

               Komisija per tris mėnesius nuo šio pranešimo gavimo patikrino, ar šios priemonės neprieštarauja Bendrijos teisei, visų pirma atsižvelgiant į šių priemonių proporcingumą ir nacionalinės konsultavimosi procedūros skaidrumą.

               (3)

               Svarstydama priemones Komisija atsižvelgė į turimus Airijos žiniasklaidos apžvalgos duomenis.

               (4)

               Buvo aiškiai ir skaidriai sudarytas į Airijos priemones įtrauktų didelę svarbą visuomenei turinčių įvykių sąrašas bei Airijoje pradėta visapusė konsultacija.

               (5)

               Komisija įsitikino, kad Airijos priemonių sąraše nurodyti įvykiai atitiko bent jau du iš toliau nurodytų kriterijų, kurie laikomi patikimais visuomenei svarbių įvykių rodikliais: i) ypatingas visuotinis atgarsis valstybėje narėje, o ne vien tik reikšmingas įvykis tiems, kurie paprastai domisi aptariama sporto šaka ar veikla, ii) bendrai pripažįstama išskirtinė kultūrinė reikšmė valstybės narės gyventojams, visų pirma kaip kultūrinės tapatybės katalizatoriaus, iii) nacionalinės komandos dalyvavimas aptariamame įvykyje vykstant tarptautinės reikšmės varžyboms ar turnyrui ir iv) įvykis tradiciškai transliuojamas nemokamos televizijos ir sulaukiantis didelio žiūrovų dėmesio.

               (6)

               Dalis Airijos priemonėse nurodytų įvykių, įskaitant vasaros olimpines žaidynes, Pasaulio taurės ir Europos futbolo čempionato rungtynes, kuriose dalyvauja Airijos nacionalinė komanda, bei šių turnyrų pirmąsias, pusfinalio ir finalo rungtynes, yra įvykiai, kurie tradiciškai laikomi visuomenei itin svarbiais, kaip aiškiai nurodyta Direktyvos 97/36/EB 18 konstatuojamojoje dalyje. Šie įvykiai turi ypatingą visuotinį atgarsį Airijoje, kadangi yra ypač populiarūs plačiojoje visuomenėje, o ne tik tarp tų, kurie domisi sporto įvykiais. Be to, Airijos dalyvavimas Pasaulio taurės ir Europos čempionato rungtynėse turi bendrai pripažįstamą išskirtinę kultūrinę reikšmę kaip Airijos kultūrinės tapatybės katalizatoriaus. Šios rungtynės yra svarbiausios visai visuomenei, nes skatina nacionalinio tapatumo jausmą ir pasididžiavimą būti airiu.

               (7)

               Airijos komandos namie ir svečiuose žaidžiamos Europos futbolo čempionato kvalifikacinės rungtynės ir FIFA Pasaulio taurės varžybos turi ypatingą visuotinį atgarsį Airijoje ir sulaukia dėmesio ne tik tų, kurie paprastai seka šios sporto šakos įvykius.

               (8)

               Gėlų futbolas ir hurlingas yra išskirtinai airiški sporto žaidimai. Dėl šios priežasties Visos Airijos aukštesniojo lygio apygardų futbolo ir hurlingo finalai turi bendrai pripažįstamą išskirtinę kultūrinę reikšmę Airijos gyventojams kaip nacionalinės kultūrinės tapatybės katalizatorius.

               (9)

               Airijoje regbis yra organizuotai žaidžiamas visoje šalyje. Todėl Airijos dalyvavimas „Šešių tautų“ regbio čempionate ir Pasaulio regbio taurės finalų turnyre turi ypatingą visuotinį atgarsį Airijoje. Airijai dalyvaujant Pasaulio regbio taurės finalų turnyre Airijos nacionalinė komanda varžosi svarbiame tarptautiniame turnyre, todėl tai daro įtaką Airijos nacionalinei tapatybei.

               (10)

               Išvardyti žirgų lenktynių ir jojimo sporto renginiai Airijoje turi ypatingą visuotinį atgarsį dėl Airijos arklių pramonės visoje šalyje daromos didelės įtakos kaimo bendruomenėms. Irish Grand National ir Irish Derby yra svarbiausios Airijoje žirgų lenktynės. Dėl žirgų lenktynių svarbos turizmui ir Airijos tarptautinės reputacijos šie įvykiai turi bendrai pripažįstamą išskirtinę kultūrinę reikšmę Airijos gyventojams kaip nacionalinės kultūrinės tapatybės katalizatorius. Dublino žirgų pasirodymo Tautos taurė taip pat turi išskirtinę kultūrinę reikšmę, nes garsina Airijos kliūtinį jojimą ir sulaukia stipriausių kliūtinio jojimo komandų dėmesio.

               (11)

               Išvardyti įvykiai yra tradiciškai transliuojami per nemokamą televiziją ir sulaukia didelio žiūrovų dėmesio Airijoje.

               (12)

               Airijos priemonių proporcingumas pateisina nukrypimą nuo pagrindinės ES sutartyje nustatytos laisvės teikti paslaugas remiantis svarbiausia priežastimi – visuomenės interesu – užtikrinti visuomenei jai labai svarbių įvykių transliavimą.

               (13)

               Airijos priemonės neprieštarauja EB konkurencijos taisyklėms, kadangi išvardytiems įvykiams transliuoti reikalavimus atitinkančio transliuotojo apibrėžtis grindžiama objektyviais kriterijais, sudarančiais sąlygas faktinei ir galimai konkurencijai dėl teisių transliuoti šiuos įvykius įgijimo. Be to, išvardytų įvykių skaičius nėra toks neproporcingas, kad iškreiptų konkurenciją į vartotojus orientuotos nemokamos televizijos ir mokamos televizijos rinkose.

               (14)

               Kai Komisija informavo kitas valstybes nares apie Airijos priemones ir pasikonsultavo su remiantis Direktyvos 89/552/EEB 23a straipsniu įsteigtu komitetu, švietimo ir kultūros generalinis direktorius 2003 m. vasario 10 d. laišku pranešė Airijai apie tai, kad Europos Komisija neketina prieštarauti priemonėms, apie kurias buvo pranešta.

               (15)

               Airijos priemonės buvo patvirtintos 2003 m. kovo 13 d.

               (16)

               Šios priemonės buvo paskelbtos Europos Sąjungos oficialiojo leidinio C serijoje (2) vadovaujantis Direktyvos 89/552/EEB 3a straipsnio 2 dalimi su pakeitimais, padarytais Direktyva 97/36/EB.

               (17)

               Remiantis Pirmosios instancijos teismo nutartimi byloje T-33/01 Infront WM prieš Komisiją, pripažinimas, kad vadovaujantis Direktyvos 89/552/EEB 3a straipsnio 1 dalimi nustatytos priemonės neprieštarauja Bendrijos teisei, prilygsta sprendimui, kaip apibrėžta EB sutarties 249 straipsnyje, kurį turi priimti Komisija. Taigi, šiuo Komisijos sprendimu reikia pripažinti, kad priemonės, apie kurias pranešė Airija, neprieštarauja Bendrijos teisei. Priemonės, kurias galutinai nustatė Airija ir kurios yra nurodytos šio sprendimo priede, skelbiamos Oficialiajame leidinyje remiantis Direktyvos 89/552/EEB 3a straipsnio 2 dalimi.

         NUSPRENDĖ:
   1 straipsnis
   Priemonės, apie kurias Airija 2002 m. lapkričio 7 d. pranešė Komisijai remdamasi Direktyvos 89/552/EEB 3a straipsnio 1 dalimi ir kurios skelbiamos 2003 m. balandžio 26 d. Europos Sąjungos oficialiajame leidinyje C 100, neprieštarauja Bendrijos teisei.
   2 straipsnis
   Priemonės, kurias galutinai nustatė Airija ir kurios yra nurodytos šio sprendimo priede, skelbiamos Oficialiajame leidinyje remiantis Direktyvos 89/552/EEB 3a straipsnio 2 dalimi.

      Priimta Briuselyje, 2007 m. birželio 25 d.

            Komisijos vardu

         Viviane REDING

            Komisijos narė

      (1)  OL L 298, 1989 10 17, p. 23. Direktyva su pakeitimais, padarytais Europos Parlamento ir Tarybos direktyva 97/36/EB (OL L 202, 1997 7 30, p. 60).

      (2)  OL C 100, 2003 4 26, p. 12.

      PRIEDAS
      Skelbiama pagal Tarybos direktyvos 89/552/EEB dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo 3a straipsnio 2 dalį
      Airijos nustatytos priemonės, kurios bus skelbiamos remiantis Direktyvos 89/552/EEB 3a straipsnio 2 dalimi, yra šios:

         „1999 m. Nr. 28
         1999 m. transliavimo (svarbiausi televizijos transliuojami įvykiai) aktas
         Skirsnių išdėstymas
         Skirsnis

                     1.

                  Vertimas žodžiu

                     2.

                  Svarbiausių įvykių nurodymas

                     3.

                  Konsultavimas

                     4.

                  Transliuotojų pareigos nurodytų įvykių atžvilgiu

                     5.

                  Transliuotojų pareigos įvykių valstybėse narėse atžvilgiu

                     6.

                  Civilinės priemonės

                     7.

                  Priimtina rinkos kaina

                     8.

                  Trumpas pavadinimas
               Minimi aktai
         1972 m. Europos Bendrijų aktas Nr. 27
         1993 m. Europos Bendrijų aktas (pataisa) Nr. 25
         1999 m. transliavimo (svarbiausi televizijos transliuojami įvykiai) aktas
         Aktas, kuris nustato visuomenei itin svarbių įvykių transliavimą per televiziją, įgyvendina 1989 m. spalio 3 d. Tarybos direktyvos 89/552/EEB, kurią iš dalies pakeitė 1997 m. birželio 30 d. Tarybos direktyva 97/36/EB, 3a straipsnį ir nustato kitus susijusius dalykus ir kurį [1999 m. lapkričio 13 d.] vykdo Parlamentas (Oireachtas) tokiu būdu:

                     1)

                     Šiame Akte:

                                 „Transliuotojo“ sąvoka apibrėžta Tarybos direktyvoje.

                                 „Tarybos direktyva“ – 1989 m. spalio 3 d. Tarybos direktyva 89/552/EEB (1) su pakeitimais, padarytais 1997 m. birželio 30 d. Tarybos direktyva 97/36/EB (2).

                                 „EEE susitarimas“ apibrėžtas 1993 m. Europos Bendrijų (pakeitimas) akte.

                                 „Įvykis“ – plačiajai visuomenei Europos Sąjungoje, valstybėje narėje ar valstybėje ar didelėje valstybės dalyje svarbus įvykis, kurį rengia organizatorius, turintis teisinę galią parduoti su tuo renginiu susijusias transliavimo teises.

                                 „Nemokamos televizijos paslauga“ – tai televizijos transliavimo paslauga, kuriai šią paslaugą teikiantis asmuo netaiko jokio mokesčio.

                                 „Valstybė narė“ – tai Europos Bendrijų valstybė narė (kaip apibrėžta 1972 m. Europos Bendrijų akte) įskaitant valstybę, kuri yra EEE susitarimo Susitariančioji Šalis.

                                 „Ministras“ – meno, paveldo, gėlų kalba kalbančių regionų (Gaeltacht) ir salų ministras.

                                 „Beveik visuotinė aprėptis“ – tai:

                                             a)

                                             nemokama televizijos paslauga, kuria naudotis gali mažiausiai 95 % valstybės gyventojų arba

                                             b)

                                             nemokama televizijos paslauga, kuria naudotis gali mažiausiai 90 % valstybės gyventojų, jei kažkuriuo metu mažiau nei trys transliuotojai turi galimybę užtikrinti a punkte nustatytą aprėptį.

                                 „Reikalavimus atitinkantis transliuotojas“ – tai transliuotojas, kuris vadovaujantis 2 dalimi yra laikomas reikalavimus atitinkančiu transliuotoju.

                                 Sąvoka „televizijos transliavimas“ apibrėžta Tarybos direktyvoje.

                     2)

                     Reikalavimus atitinkančiais transliuotojais yra laikomi šie transliuotojai:

                                 a)

                                 (iki 2001 m. gruodžio 31 d.) transliuotojas, teikiantis nemokamą nurodyto įvykio transliavimo paslaugą, kuria naudotis gali bent jau 85 % valstybės gyventojų;

                                 b)

                                 (2002 m. sausio 1 d. ir vėliau) transliuotojas, teikiantis nurodyto įvykio beveik visuotinės aprėpties paslaugas.

                     3)

                     2 dalyje du ar daugiau transliuotojų, kurie sudaro sutartį ar susitaria bendrai teikti nurodyto įvykio beveik visuotinės aprėpties paslaugas laikomi vienu transliuotoju to įvykio atžvilgiu.

                     4)

                     Dėl 2 punkto taikymo ir 1 dalyje nustatytos termino „beveik visuotinė aprėptis“ apibrėžties transliuotojas gali kreiptis į ministrą prašydamas išspręsti ginčą dėl nemokamos televizijos paslaugos, kurią transliuotojas teikia valstybėje, masto.

                     5)

                     Ministras gali konsultuotis su techniniais specialistais ar kitais asmenimis ar institucijomis, su kuriomis, jo nuomone, reikėtų konsultuotis prieš priimant sprendimą kilus 4 dalyje nurodytam ginčui.

                     6)

                     Šiame Akte:

                                 a)

                                 jei kontekstas nereikalauja kitaip, nuoroda į įstatymų galią turintį aktą suprantama kaip nuoroda į tą įstatymų galią turintį aktą, kurį pakeitė ar išplėtė vėlesnis įstatymų galią turintis aktas įskaitant šį Aktą arba kuris juo vadovaujantis buvo pakeistas ar išplėstas;

                                 b)

                                 nuoroda į skirsnį yra nuoroda į šio Akto skirsnį, nebent nurodyta, kad nuoroda yra daroma į kitą įstatymų galią turintį aktą ir

                                 c)

                                 nuoroda į skirsnio dalį, pastraipą ar pastraipos dalį yra nuoroda į nuostatos skirsnio dalį, pastraipą ar pastraipos dalį, kurioje yra nuoroda, nebent nurodyta, kad nuoroda yra daroma į kitą nuostatą.

                     1)

                     Ministras nutarimu gali:

                                 a)

                                 nurodyti įvykius kaip visuomenei itin svarbius įvykius, kurių transliavimo teikiant nemokamas televizijos paslaugas teisė reikalavimus atitinkančiam transliuotojui suteikiama paisant viešojo intereso ir

                                 b)

                                 nustatyti, ar remiantis a punktu nurodytas įvykis teikiant nemokamą televizijos paslaugą turėtų būti transliuojamas:

                                             i)

                                             tiesiogiai, netiesiogiai arba ir tiesiogiai, ir netiesiogiai, ir

                                             ii)

                                             ištisai, dalimis ar ir ištisai, ir dalimis.

                     2)

                     Ministras, nurodydamas įvykius pagal 1 dalies a punktą, atsižvelgia į visas aplinkybes ir visų pirma į visus toliau nurodytus kriterijus:

                                 a)

                                 įvykio sukeliamo ypatingo visuotinio atgarsio Airijos visuomenėje mastą;

                                 b)

                                 įvykio turimos bendrai pripažįstamos išskirtinės kultūrinės reikšmės Airijos žmonėms mastą.

                     3)

                     Ministras, nustatydamas 2 dalyje nurodytų kriterijų atitikimo lygį, gali atsižvelgti į šiuos veiksnius:

                                 a)

                                 įvykyje dalyvauja nacionalinė komanda ar ne nacionalinė komanda ar Airijai atstovaujantys asmenys;

                                 b)

                                 įvykio ar panašių įvykių transliavimo per televiziją ankstesnė praktika ar patirtis.

                     4)

                     Ministras, priimdamas sprendimą dėl 1 dalies b punkto, atsižvelgia į:

                                 a)

                                 įvykio pobūdį;

                                 b)

                                 valstybės, kurioje įvykis vyksta, laiką;

                                 c)

                                 praktinius transliavimo sumetimus.

                     5)

                     Vadovaudamasis šiuo skirsniu ministras nutarimu gali panaikinti arba iš dalies pakeisti nutarimą.

                     6)

                     Prieš priimdamas, panaikindamas arba iš dalies pakeisdamas nutarimą pagal šį skirsnį ministras konsultuojasi su turizmo, sporto ir poilsio ministru.

                     7)

                     Jei siūloma priimti, panaikinti arba iš dalies pakeisti nutarimą pagal šį skirsnį, kiekvieniems Parlamento rūmams (House of the Oireachtas) pateikiamas nutarimo projektas, o nutarimas nepriimamas tol, kol negaunamos abiejų Rūmų projektą patvirtinančios rezoliucijos.

                     1)

                     Ministras prieš priimdamas nutarimą pagal 2 skirsnį:

                                 a)

                                 atitinkamai stengiasi konsultuotis su įvykio organizatoriais ir transliuotojais, kurie priklauso valstybės jurisdikcijai kaip nustatyta Tarybos direktyvoje;

                                 b)

                                 bent jau viename visoje valstybėje leidžiamame laikraštyje paskelbia pranešimą apie įvykį, kurį jis ketina nurodyti sąraše vadovaudamasis tuo skirsniu ir

                                 c)

                                 skatina visuomenę teikti pastabas apie į sąrašą įtraukti ketinamą įvykį.

                     2)

                     Jei nepavyksta nustatyti įvykio organizatorių arba jei valstybės jurisdikcijoje esantis organizatorius ar transliuotojas nereaguoja į ministro pastangas surengti konsultaciją, tai nesutrukdo priimti nutarimą pagal 2 skirsnį.

                     1)

                     Jei valstybės jurisdikcijai priklausantis reikalavimų neatitinkantis transliuotojas įgyja išimtines teises transliuoti sąraše nurodytą įvykį, jis netransliuoja įvykio, nebent remiantis 2 skirsnyje nurodytu nutarimu įvykio transliavimą perleidžia reikalavimus atitinkančiam transliuotojui jo prašymu už priimtiną rinkos kainą.

                     2)

                     Jei reikalavimus atitinkantis transliuotojas įgyja teisę transliuoti nurodytą įvykį (pagal šį skirsnį ar tiesiogiai), reikalavimus atitinkantis transliuotojas transliuoja įvykį teikdamas nemokamą televizijos paslaugą ir beveik visuotinę aprėptį remdamasis pagal 2 skirsnį priimtu nutarimu.

                     3)

                     Šiame skirsnyje „sąraše nurodytas įvykis“ yra nutarime remiantis 2 skirsniu nurodytas įvykis.

               5.   Jei kita valstybė narė nurodė įvykį kaip tos valstybės narės visuomenei itin svarbų įvykį ir Europos Komisija pranešė apie tos valstybės narės nustatytas priemones remiantis Tarybos direktyvos 3a straipsnio 2 dalimi, nė vienas tos valstybės jurisdikcijai priklausantis transliuotojas, įgijęs nurodyto įvykio išimtines teises, negali tomis išimtinėmis teisėmis naudotis tokiu būdu, kad didžioji dalis tos valstybės narės visuomenės dėl nustatytų priemonių netektų galimybės stebėti įvykį.

                     1)

                     Jei transliuotojas („žalą patyręs transliuotojas“) tvirtina, kad vienas ar keli kiti transliuotojai („kiti transliuotojai“) vykdo, vykdė ar ketina vykdyti 4 ar 5 skirsnyje draudžiamą veiklą arba jų elgesys prieštarauja šiems skirsniams, žalą patyręs transliuotojas turi teisę kreiptis į Aukštesnįjį teismą prašydamas kitų transliuotojų atžvilgiu taikyti šias teismines priemones:

                                 a)

                                 nutartį, kuri apriboja kito transliuotojo galimybę vykdyti arba bandyti vykdyti 4 ar 5 skirsniuose draudžiamą veiklą ar jiems prieštaraujant elgtis;

                                 b)

                                 pripažinimą, kad sutartis, suteikianti kitam transliuotojui nurodyto įvykio išimtines teises, yra negaliojanti;

                                 c)

                                 nurodymą, kad kitas transliuotojas atlygintų žalą;

                                 d)

                                 nurodymą įvykio transliavimo teisę pasiūlyti žalą patyrusiam transliuotojui už priimtiną rinkos kainą.

                     2)

                     Į Aukštesnįjį teismą dėl 1 dalyje nurodytos nutarties yra kreipiamasi pateikiant prašymą, o teismas jį svarstydamas priims jo nuomone tinkančią laikiną arba negalutinę nutartį.

                     1)

                     Dėl 4 skirsnio 1 dalies, jei transliuotojai negali susitarti dėl įvykio transliavimo per televiziją priimtinos rinkos kainos, kiekvienas transliuotojas gali supaprastintu būdu kreiptis į Aukštesnįjį teismą dėl įvykio priimtiną rinkos kainą nustatančios nutarties.

                     2)

                     Aukštesnysis teismas 1 dalyje nurodytoje nutartyje gali nustatyti jo nuomone tinkamas logiškai išplaukiančias ar papildomas nuostatas.

               8.   Šį Aktą galima cituoti kaip 1999 m. Transliavimo (svarbiausių televizijos transliuojamų įvykių) aktą.
         Teisės aktuose nustatytos priemonės
         2003 m. S.I. Nr. 99
         1999 m. Transliavimo (svarbiausių televizijos transliuojamų įvykių) aktas (svarbiausių įvykių nurodymas)
         Nutavimas
         2003 m.
         Aš, Dermot Ahern, Ryšių, jūros ir gamtos išteklių ministras, naudodamasis 1999 m. Transliavimo (svarbiausių televizijos transliuojamų įvykių) akto (1999 m. Nr. 28) 2 skirsnio 1 dalimi ir 2002 m. Transliavimo (departamento administravimo ir ministerijos funkcijų perdavimas) (S.I. 2002 m. Nr. 302) nutarimu (patikslinta jūros ir gamtos ištekliai) (Departamento pavadinimo ir ministro titulo pakeitimas) 2002 nutarimu (S.I. 2002 m. Nr. 307) man suteiktais įgaliojimais, pasikonsultavęs su Meno, sporto ir turizmo ministru, kaip nustatyta to skirsnio 6 dalyje (patikslinta 2002 m. Turizmo, sporto ir poilsio ministro nutarimu (Departamento pavadinimo ir ministro titulo pakeitimas) (S.I. 2002 m. Nr. 307), priimu šį nutarimą, kurio projektas remiantis to skirsnio 7 dalimi buvo pateiktas visiems Parlamento (House of the Oireachtas) rūmams ir kiekvienas jų pateikė projektui pritariančią rezoliuciją:

                     1)

                     Šį nutarimą galima cituoti kaip 2003 m. Transliavimo (svarbiausių televizijos transliuojamų įvykių) akto 2003 m. (svarbiausių įvykių nurodymas) nutarimą.

                     2)

                     Šio nutarimo sąraše išvardyti įvykiai yra nurodomi kaip visuomenei itin svarbūs įvykiai, kurių tiesioginio transliavimo teisė teikiant nemokamas televizijos paslaugas reikalavimus atitinkančiam transliuotojui suteikiama paisant viešojo intereso.

                     3)

                     Kiekvienos Airijos rungtynės „,,Šešių tautų“ regbio futbolo čempionate yra nurodomos kaip visuomenei itin svarbus įvykis, kurio netiesioginio transliavimo teisė teikiant nemokamas televizijos paslaugas reikalavimus atitinkančiam transliuotojui suteikiama paisant viešojo intereso.

            SĄRAŠAS

         2 reglamentas
         Vasaros olimpinės žaidynės;
         Visos Airijos aukštesniojo lygio apygardų futbolo ir hurlingo finalai;
         Airijos komandos namie ir svečiuose žaidžiamos kvalifikacinės rungtynės Europos futbolo čempionate ir FIFA Pasaulio taurės turnyrai;
         Airijos komandos rungtynės Europos futbolo čempionato finalo turnyre ir FIFA Pasaulio taurės finalo turnyras;
         Europos futbolo čempionato finalo pirmosios, pusfinalio ir finalo rungtynės ir FIFA Pasaulio taurės finalo turnyras;
         Airijos komandos rungtynės Pasaulio regbio taurės finalų turnyre;

            Irish Grand National ir Irish Derby;
         Dublino žirgų pasirodymo Tautos taurė.

            Tvirtinu savo oficialiu antspaudu
            2003 m. kovo 13 d.

                  DERMOT AHERN

                  Ryšių, jūros ir gamtos išteklių ministras“.


title: 2012/613/ES: 2012 m. gegužės 10 d. Europos Parlamento sprendimas dėl bendrosios įmonės, įsteigtos siekiant įgyvendinti jungtinę naujoviškų vaistų technologijų iniciatyvą, 2010 finansinių metų sąskaitų uždarymo

text:
17.10.2012

               LT

               Europos Sąjungos oficialusis leidinys

               L 286/341

         EUROPOS PARLAMENTO SPRENDIMAS
   2012 m. gegužės 10 d.
   dėl bendrosios įmonės, įsteigtos siekiant įgyvendinti jungtinę naujoviškų vaistų technologijų iniciatyvą, 2010 finansinių metų sąskaitų uždarymo
   (2012/613/ES)
   EUROPOS PARLAMENTAS,

               —

               atsižvelgdamas į bendrosios įmonės, įsteigtos siekiant įgyvendinti jungtinę naujoviškų vaistų technologijų iniciatyvą, 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Naujoviškų vaistų iniciatyvos bendrosios įmonės 2010 finansinių metų metinių ataskaitų kartu su bendrosios įmonės atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06086/2012 – C7-0050/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 73/2008 dėl bendrosios įmonės įsteigimo, siekiant įgyvendinti jungtinę technologijų iniciatyvą „Naujoviški vaistai“ (3), ypač į jo 11 straipsnio 4 dalį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0108/2012),

               1.

               pritaria bendrosios įmonės, įsteigtos siekiant įgyvendinti jungtinę naujoviškų vaistų technologijų iniciatyvą, 2010 finansinių metų sąskaitų uždarymui;

               2.

               paveda Pirmininkui perduoti šį sprendimą bendrosios įmonės, įsteigtos siekiant įgyvendinti jungtinę naujoviškų vaistų technologijų iniciatyvą, vykdomajam direktoriui, Tarybai, Komisijai bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 368, 2011 12 16, p. 17.

      (2)  OL L 248, 2002 9 16, p. 1.

      (3)  OL L 30, 2008 2 4, p. 38.

      (4)  OL L 357, 2002 12 31, p. 72.


title: 2009/193/EB: 2008 m. balandžio 22 d. Europos Parlamento sprendimas dėl 2006 finansinių metų Europos Sąjungos bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas

text:
31.3.2009

               LT

               Europos Sąjungos oficialusis leidinys

               L 88/79

         EUROPOS PARLAMENTO SPRENDIMAS
   2008 m. balandžio 22 d.
   dėl 2006 finansinių metų Europos Sąjungos bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas
   (2009/193/EB)
   EUROPOS PARLAMENTAS,
   atsižvelgdamas į 2006 finansinių metų Europos Sąjungos bendrąjį biudžetą (1),
   atsižvelgdamas į 2006 finansinių metų Europos Bendrijų galutines metines ataskaitas – I tomas (C6–0367/2007) (2),
   atsižvelgdamas į Europos ekonomikos ir socialinių reikalų komiteto metinę 2006 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2006 finansinių metų metinę biudžeto vykdymo ataskaitą ir Audito Rūmų specialiąsias ataskaitas kartu su audituotų institucijų atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, 274, 275 ir 276 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6–0098/2008),

               1.

               suteikia patvirtinimą Europos ekonomikos ir socialinių reikalų komiteto Generaliniam sekretoriui, kad Europos ekonomikos ir socialinių reikalų komiteto 2006 finansinių metų biudžetas įvykdytas;

               2.

               pateikia savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL L 78, 2006 3 15.

      (2)  OL C 274, 2007 11 15, p. 1.

      (3)  OL C 273, 2007 11 15, p. 1.

      (4)  OL C 274, 2007 11 15, p. 130.

      (5)  OL L 248, 2002 9 16, p. 1.
    ---documentbreak---

               31.3.2009

               LT

               Europos Sąjungos oficialusis leidinys

               L 88/80

         EUROPOS PARLAMENTO REZOLIUCIJA
   2008 m. balandžio 22 d.
   su pastabomis, sudarančiomis neatskiriamą sprendimo dėl 2006 finansinių metų Europos Sąjungos bendrojo biudžeto įvykdymo patvirtinimo dalį, VI skirsnis – Europos ekonomikos ir socialinių reikalų komitetas
   EUROPOS PARLAMENTAS,
   atsižvelgdamas į 2006 finansinių metų Europos Sąjungos bendrąjį biudžetą (1),
   atsižvelgdamas į 2006 finansinių metų Europos Bendrijų galutines metines ataskaitas – I tomas (C6–0367/2007) (2),
   atsižvelgdamas į Europos ekonomikos ir socialinių reikalų komiteto metinę 2006 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2006 finansinių metų metinę biudžeto vykdymo ataskaitą ir Audito Rūmų specialiąsias ataskaitas kartu su audituotų institucijų atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, 274, 275 ir 276 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6–0098/2008),

               1.

               pažymi, kad 2006 m. Europos ekonomikos ir socialinių reikalų komitetas (EESRK) iš viso valdė 112 389 673,52 eurų įsipareigojimų asignavimų (2005 m. – 106 880 105,67 eurų), kurių 97,01 % panaudojo;

               2.

               pažymi, kad pagal nuo 2005 m. sausio 1 d. galiojančią kaupimo principu vykdomą apskaitą, iš EESRK finansinių ataskaitų paaiškėja, kad EESRK pasiekė neigiamo ekonominio rezultato 2 204 729 eurų (deficitas) ir tokias pat turto ir įsipareigojimų sumas (164 448 636 eurų);

               3.

               džiaugiasi 2007 m. gruodžio mėn. EESRK ir Regionų komiteto pasirašytu nauju administracinio bendradarbiavimo susitarimu 2008–2014 m. laikotarpiui; yra įsitikinęs, kad abiejų institucijų bendradarbiavimas bus finansiškai naudingas Europos mokesčių mokėtojams;

               4.

               palankiai vertina aiškų abiejų komitetų įsipareigojimą siekti suderinti savo vidaus kontrolės standartus remiantis pažangiąja patirtimi, taip pat visas kitas atitinkamas finansines procedūras, susijusias su bendromis tarnybomis;

               5.

               pažymi, kad pagal naują susitarimą svarbiausios sritys (infrastruktūra, informacinės technologijos ir telekomunikacijos, taip pat vertimas raštu, įskaitant dokumentų rengimą) lieka bendrųjų tarnybų kompetencija, o kai kurios tarnybos yra atsietos, pvz., vidaus tarnybos, socialinė ir medicinos tarnyba, biblioteka ir paruošimas spausdinti;

               6.

               vis dėlto primygtinai reikalauja, kad šis atsiejimas neturėtų įtakos biudžetui ir todėl ragina abu komitetus atliekant laikotarpio vidurio peržiūrą atlikti bendrą analizę siekiant įvertinti, ar šis išteklių perkėlimas bus naudingas abiems komitetams; ragina abu komitetus informuoti Parlamentą apie mažuosius bendradarbiavimo susitarimus tose srityse, kurios susijusios su atsiejimu;

               7.

               atkreipia dėmesį į minėtos Europos Audito Rūmų metinės ataskaitos 10.19 dalies pastabą, kad pastebimi kai kurie su viešaisiais pirkimais susiję valdymo ir kontrolės trūkumai; susirūpinęs atkreipia dėmesį į tai, kad didelę su viešaisiais pirkimais susijusių išlaidų procentinę dalį sudaro su derybų procedūromis, o ne su kvietimais teikti pasiūlymus susijusios išlaidos; vis dėlto džiaugiasi, kad bendros tarnybos pateikė informaciją, pagal kurią dėl daugelio su statybomis susijusių paslaugų, dėl kurių sutartys anksčiau buvo sudarytos derybų tvarka, paskelbus kvietimus teikti pasiūlymus pasirašytos naujos sutartys arba šiuo metu vyksta konkurso procedūros;

               8.

               atsižvelgdamas į tai, džiaugiasi, kad bendrose tarnybose įkurtas sutarčių padalinys, kuris teikia pagalbą visiems bendrųjų tarnybų skyriams, veikiantiems viešųjų pirkimų srityje; pažymi, kad remiantis naujuoju susitarimu bendrų tarnybų tikrinimo paslauga perduota atskiroms kiekvieno komiteto tarnyboms;

               9.

               pažymi, kad, remiantis bendrų tarnybų atsakymais į pranešėjo klausimus, 2007 m. persikrausčius į Remorqueur ir Van Maerlant pastatus, šiuo metu užimta 92 % viso komitetų biurų ploto ir jų aprūpinimo biurais poreikiai patenkinti ateinantiems metams;

               10.

               pažymi, kad EESRK vidaus auditorius savo ataskaitoje dėl Montoyer pastato fojė atnaujinimo padarė išvadą, jog jis nerado įrodymų, kurie leistų teigti, kad susitarimas dėl baudų už pavėluotą Montoyer pastato fojė atnaujinimą skyrimo yra nepagrįstas; atkreipia dėmesį į tai, kad ši ataskaita buvo nusiųsta Europos kovos su sukčiavimu tarnybai (OLAF) ir kad dėl to vėliau nebuvo imtasi jokių veiksmų, apie kuriuos žinotų EESRK ar Regionų komitetas;

               11.

               pažymi, kad savo metinėje veiklos ataskaitoje EESRK išreiškė nuomonę, kad ex post kontrolė 2006 m. buvo nepakankama; teigiamai vertina priemones, kurių ėmėsi EESRK, siekdamas pagerinti padėtį, įskaitant stabilios personalo sudėties kūrimą, tikrintojų sąveikos gerinimą ir t. t.;

               12.

               mano, kad labai svarbu, jog, pvz., leidimus suteikiančių pareigūnų, tikrintojų ir auditorių vykdoma kontrolė būtų pakankamai griežta; atsižvelgdamas į tai pabrėžia, kad svarbu atlikti pakankamai atsitiktinės atrankos tikrinimų visuose sektoriuose, o ne tik nedaugelyje strategiškai svarbių sektorių, su kuriais susijusi didesnė rizika;

               13.

               atsižvelgdamas į tai su džiaugsmu pažymi EESRK Generalinio sekretoriaus asmeninį patikinimą Parlamento Biudžeto kontrolės komitetui, kad egzistuoja tinkamos garantijos ir saugos nuostatos, susijusios su ex ante ir ex post kontrolės veiksmingumu ir reguliarumu;

               14.

               teigiamai vertina tai, kad buvo sukurtas iš trijų EESRK narių ir jiems padedančio išorės auditoriaus sudarytas EESRK pirmininkui atskaitingas audito komitetas, kurio uždaviniai, be kita ko, apima vidaus audito skyriaus nepriklausomumo tikrinimą ir veiksmų, kurių buvo imtasi atsižvelgiant į audito ataskaitų rekomendacijas, vertinimą;

               15.

               apgailestaudamas atkreipia dėmesį į tai, kad buvusiam EESRK nariui Belgijoje iškelta baudžiamoji byla dėl kelionės išlaidų (į tai pateikiama nuoroda Europos Parlamento 2006 m. balandžio 27 d. biudžeto įvykdymo patvirtinimo rezoliucijos 4 dalyje (6) ir bylos svarstymas atidėtas penkis kartus, tris iš jų – prašant gynybai; su džiaugsmu pažymi, kad EESRK administracija pateikė rašytinį įrodymą, kad EESRK neprisidėjo prie šių atidėjimų;

               16.

               su džiaugsmu pažymi, kad 2007 m. spalio 10 d. pritarta bendrai EESRK narių kelionės ir posėdžių išlaidų kompensavimo taisyklių peržiūrai, kurios tikslas – pagerinti ir supaprastinti taikomas procedūras kartu užtikrinant skaidrumą ir vienodą požiūrį į visus narius bei atsižvelgiant į technologijų raidą (pvz., elektroninius bilietus, viešbučių rezervavimą internetu ir vaizdo konferencijas).

      (1)  OL L 78, 2006 3 15.

      (2)  OL C 274, 2007 11 15, p. 1.

      (3)  OL C 273, 2007 11 15, p. 1.

      (4)  OL C 274, 2007 11 15, p. 130.

      (5)  OL L 248, 2002 9 16, p. 1.

      (6)  OL C 296 E, 2006 12 6, p. 171.


title: 2007 m. gegužės 21 d. Tarybos sprendimas dėl Europos gyvenimo ir darbo sąlygų gerinimo fondo valdybos Bulgarijai ir Rumunijai atstovaujančių vyriausybių atstovų kategorijos narių ir pakaitinių narių skyrimo

text:
11.9.2007

               LT

               Europos Sąjungos oficialusis leidinys

               C 212/4

      TARYBOS SPRENDIMAS

   2007 m. gegužės 21 d.
   dėl Europos gyvenimo ir darbo sąlygų gerinimo fondo valdybos Bulgarijai ir Rumunijai atstovaujančių vyriausybių atstovų kategorijos narių ir pakaitinių narių skyrimo
   (2007/C 212/07)
   EUROPOS SĄJUNGOS TARYBA,
   atsižvelgdama į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (1) su pakeitimais, padarytais Reglamentu (EEB) Nr. 1111/2005, ypač į jo 6 straipsnį,
   atsižvelgdama į Bulgarijos ir Rumunijos vyriausybių Tarybai pateiktą vyriausybių atstovų kandidatų sąrašą,
   kadangi:

               (1)

               2004 m. gruodžio 13 d. sprendimu (2) Taryba paskyrė Europos gyvenimo ir darbo sąlygų gerinimo fondo valdybos narius ir pakaitinius narius laikotarpiui nuo 2004 m. spalio 19 d. iki 2007 m. spalio 18 d.;

               (2)

               reikia paskirti Bulgarijai ir Rumunijai atstovaujančius vyriausybių atstovų kategorijos narius ir pakaitinius narius laikotarpiui iki 2007 m. spalio 18 d.,

         NUSPRENDĖ:
   Vienintelis straipsnis
   Europos gyvenimo ir darbo sąlygų gerinimo fondo valdybos nariais ir pakaitiniais nariais likusiam kadencijos laikui iki 2007 m. spalio 18 d. skiriami:
   VYRIAUSYBĖS ATSTOVAI

               Šalis

               Nariai

               Pakaitiniai nariai

               Bulgarija

               Lazar LAZAROV

               Donka DONCHEVA

               Rumunija

               Sorin Ioan BOTEZATU

               Elena ISPAS

      Priimta Briuselyje, 2007 m. gegužės 21 d.

            Tarybos vardu

            Pirmininkas

         M. GLOS

      (1)  OL L 139, 1975 5 30, p. 1.

      (2)  OL C 317, 2004 12 22, p. 4.


title: 2017 m. balandžio 18 d. Komisijos sprendimas dėl Pabėgėlių Turkijoje rėmimo priemonės, kuriuo iš dalies keičiamas 2015 m. lapkričio 24 d. Komisijos sprendimas C(2015) 9500

text:
19.4.2017

               LT

               Europos Sąjungos oficialusis leidinys

               C 122/4

         KOMISIJOS SPRENDIMAS
   2017 m. balandžio 18 d.
   dėl Pabėgėlių Turkijoje rėmimo priemonės, kuriuo iš dalies keičiamas 2015 m. lapkričio 24 d. Komisijos sprendimas C(2015) 9500 (1)

   (2017/C 122/04)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 210 straipsnio 2 dalį ir 214 straipsnio 6 dalį,
   kadangi:

               (1)

               Komisijos sprendimu C(2015) 9500 final sukurtas koordinavimo mechanizmas – Pabėgėlių Turkijoje rėmimo priemonė (toliau – priemonė), kuria siekiama Turkijai padėti tenkinti neatidėliotinus pabėgėlių ir priimančiųjų bendruomenių humanitarinius ir vystymosi poreikius, o nacionalinėms ir vietos valdžios institucijoms – valdyti ir šalinti pabėgėlių srauto sukeltus padarinius. Priemonės tikslas – derinti ir racionalizuoti veiksmus, finansuojamus iš Sąjungos biudžeto ir dvišalių valstybių narių įnašų;

               (2)

               2016 m. vasario 3 d. valstybių narių Vyriausybių atstovai Nuolatinių atstovų komitete susitarė dėl ES valstybių narių ir Komisijos bendrojo susitarimo dėl Pabėgėlių Turkijoje rėmimo priemonės valdymo ir sąlygų sistemos (2) (toliau – Bendrasis susitarimas) ir dėl pavyzdinio įnašo sertifikato, pagal kurį valstybės narės įsipareigoja mokėti savo įnašus į Pabėgėlių Turkijoje rėmimo priemonės biudžetą;

               (3)

               2016 m. vasario 3 d. Nuolatinių atstovų komitete valstybės narės susitarė tiek Bendrojo susitarimo projekte, tiek pavyzdinio įnašų sertifikato projekte panaikinti nuorodas į delspinigius už pavėluotus įnašus. Komisijos sprendimu C(2016) 855 iš dalies pakeistas Komisijos sprendimas C(2015) 9500 final, kad jį būtų galima suderinti su Bendruoju susitarimu;

               (4)

               pagal Bendrojo susitarimo 2 punktą Komisija atsakinga už įnašų administravimą pagal Reglamentą 966/2012 (3) ir Komisijos deleguotąjį reglamentą 1268/2012 (4). Tai apima nuostatas dėl gautinų sumų nustatymo (5) ir dėl delspinigių (už pavėluotus įnašus) mokėjimo (6);

               (5)

               Komisijos deleguotojo reglamento 1268/2012 83 straipsnio 1 dalyje nustatyta, kad nedarant poveikio jokioms specialiosioms nuostatoms, atsirandančioms taikant konkretiems sektoriams taikomus reglamentus, iki debetiniame dokumente nurodyto termino pabaigos negrąžintai gautinai sumai skaičiuojamos palūkanos;

               (6)

               valstybių narių įnašai į Pabėgėlių Turkijoje rėmimo priemonės biudžetą yra savanoriški ir, priešingai nei nuosavų išteklių atveju, nėra galiojanti prievolė. Todėl už valstybių narių pavėluotus įnašus į Pabėgėlių Turkijoje rėmimo priemonės biudžetą prašyti mokėti delspinigius nėra tikslinga. Dėl to Komisijos sprendimą C(2015) 9500 reikėtų atitinkamai iš dalies pakeisti siekiant nustatyti nukrypti nuo Taikymo taisyklių 83 straipsnio 1 dalies leidžiančią nuostatą;

               (7)

               Komisija toliau stebės, ar valstybės narės laiku moka įnašus į Pabėgėlių Turkijoje rėmimo priemonės biudžetą, nes tai yra labai svarbu siekiant užtikrinti jos tikslus, ir apie tai praneš Priemonės iniciatyviniam komitetui;

               (8)

               šis sprendimas turėtų būti taikomas atgaline data nuo 2016 m. vasario 10 d. – Komisijos sprendimo C(2016) 855 priėmimo dienos, kad būtų taikomas jau valstybių narių sumokėtiems įnašams,

         NUSPRENDĖ:
   1 straipsnis
   Komisijos sprendimas C(2015) 9500 iš dalies keičiamas taip:
   6 straipsnio 3 dalis papildoma šiuo tekstu:

      „Už valstybės narės pavėluotus įnašus į Pabėgėlių Turkijoje rėmimo priemonės biudžetą jokios palūkanos nemokamos.“

   2 straipsnis
   Šis sprendimas taikomas nuo 2016 m. vasario 10 d.

      Priimta Briuselyje 2017 m. balandžio 18 d.

            Komisijos vardu

         Günther H. OETTINGER

            Komisijos narys

      (1)  Su pakeitimais, padarytais Komisijos sprendimu C(2016) 855 final.

      (2)  Žr. dokumentą COMBUD 49/1/16 REV1.

      (3)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

      (4)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).

      (5)  Reglamento 966/2012 78 straipsnis ir Komisijos deleguotojo reglamento 1268/2012 81 straipsnis.

      (6)  Komisijos deleguotojo reglamento 1268/2012 83 straipsnis.


title: 2004/646/EB, Euratomas: 2004 m. liepos 14 d. Europos Sąjungos valstybių narių vyriausybių atstovų sprendimas, dėl Europos Bendrijų Pirmosios instancijos teismo teisėjų paskyrimo

text:
22.9.2004

               LT

               Europos Sąjungos oficialusis leidinys

               L 297/17

      EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVŲ SPRENDIMAS

   2004 m. liepos 14 d.
   dėl Europos Bendrijų Pirmosios instancijos teismo teisėjų paskyrimo
   (2004/646/EB, Euratomas)
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos bendrijos steigimo sutartį, ypač į jos 224 straipsnį,
   atsižvelgdami į Europos atominės energijos bendrijos steigimo sutartį, ypač į jos 140 straipsnį,
   kadangi:

               (1)

               Pirmosios instancijos teismo teisėjų p. DEHOUSSE, p. VESTERDORF, p. JÜRIMÄE, p. VILARAS, p. PAPASAVVAS, p. JAEGER, p. CZÚCZ, p. MEIJ, p. AZIZI, p. WISZNIEWSKA-BIAŁECKA, p. MARTINS de NAZARÉ RIBEIRO, p. ŠVÁBY ir p. TIILI kadencija baigsis 2004 m. rugpjūčio 31 d.

               (2)

               Reikia iš dalies atnaujinti Pirmosios instancijos teismo teisėjų sudėtį 2004 m. rugsėjo 1 d.–2010 m. rugpjūčio 31 d. laikotarpiui,

         NUSPRENDĖ:
   1 straipsnis
   2004 m. rugsėjo 1 d. – 2010 m. rugpjūčio 31 d. laikotarpiui Pirmosios instancijos teismo teisėjais skiriami:

               p. Franklin DEHOUSSE

               p. Bo VESTERDORF

               p. Küllike JÜRIMÄE

               p. Mihalis VILARAS

               p. Savvas S. PAPASAVVAS

               p. Marc JAEGER

               p. Ottó CZÚCZ

               p. Arjen Willem Hendrik MEIJ

               p. Josef AZIZI

               p. Irena WISZNIEWSKA-BIAŁECKA

               p. Maria Eugénia MARTINS de NAZARÉ RIBEIRO

               p. Daniel ŠVÁBY

               p. Virpi TIILI

         2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2004 m. liepos 14 d.

            Tarybos vardu

            Pirmininkas

         T. DE BRUIJN


title: 2015 m. balandžio 29 d. Europos Parlamento sprendimas (ES) 2015/1708 dėl bendrosios įmonės ARTEMIS 2013 finansinių metų sąskaitų uždarymo

text:
2015 9 30

               LT

               Europos Sąjungos oficialusis leidinys

               L 255/422

      EUROPOS PARLAMENTO SPRENDIMAS (ES) 2015/1708
      2015 m. balandžio 29 d.
      dėl bendrosios įmonės ARTEMIS 2013 finansinių metų sąskaitų uždarymo
      EUROPOS PARLAMENTAS,

                  —

                  atsižvelgdamas į bendrosios įmonės ARTEMIS 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl bendrosios įmonės ARTEMIS 2013 finansinių metų metinių finansinių ataskaitų kartu su Bendrosios įmonės atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad bendroji įmonė įvykdė 2013 finansinių metų biudžetą (05306/2015 – C8–0049/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 209 straipsnį,

                  —

                  atsižvelgdamas į 2007 m. gruodžio 20 d. Tarybos reglamentą (EB) Nr. 74/2008 dėl bendrosios įmonės ARTEMIS įsteigimo siekiant įgyvendinti įterptųjų kompiuterinių sistemų jungtinę technologijų iniciatyvą (5),

                  —

                  atsižvelgdamas į 2014 m. gegužės 6 d. Tarybos reglamentą (EB) Nr. 561/2014, įsteigiantį bendrąją įmonę ECSEL (6), ypač į jo 1 straipsnio 2 dalį ir į 12 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (7),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (8),

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą (A8–0103/2015),

         1.

            atideda bendrosios įmonės ARTEMIS 2013 finansinių metų sąskaitų uždarymą;

         2.

            paveda Pirmininkui perduoti šį sprendimą bendrosios įmonės ECSEL vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 452, 2014 12 16, p. 8.

         (2)  OL C 452, 2014 12 16, p. 9.

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 30, 2008 2 4, p. 52.

         (6)  OL L 169, 2014 6 7, p. 152.

         (7)  OL L 357, 2002 12 31, p. 72.

         (8)  OL L 38, 2014 2 7, p. 2.


title: 2012/446/ES: 2012 m. liepos 24 d. Tarybos sprendimas dėl automatinio keitimosi daktiloskopiniais duomenimis Vengrijoje pradžios

text:
28.7.2012

               LT

               Europos Sąjungos oficialusis leidinys

               L 202/23

         TARYBOS SPRENDIMAS
   2012 m. liepos 24 d.
   dėl automatinio keitimosi daktiloskopiniais duomenimis Vengrijoje pradžios
   (2012/446/ES)
   EUROPOS SĄJUNGOS TARYBA,
   atsižvelgdama į 2008 m. birželio 23 d. Tarybos sprendimą 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (1), ypač į jo 25 straipsnį,
   atsižvelgdama į 2008 m. birželio 23 d. Tarybos sprendimą 2008/616/TVR dėl Sprendimo 2008/615/TVR įgyvendinimo (2), ypač į jo 20 straipsnį ir priedo 4 skyrių,
   kadangi:

               (1)

               pagal Protokolą dėl pereinamojo laikotarpio nuostatų, pridėtą prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties, Sąjungos institucijų, organų ir įstaigų aktų, priimtų prieš įsigaliojant Lisabonos sutarčiai, teisinė galia išlieka tol, kol įgyvendinant Sutartis tie aktai nepanaikinami, neanuliuojami arba iš dalies nepakeičiami;

               (2)

               todėl taikytinas Sprendimo 2008/615/TVR 25 straipsnis, ir Taryba turi vieningai nuspręsti, ar valstybės narės yra įgyvendinusios to sprendimo 6 skyriaus nuostatas;

               (3)

               Sprendimo 2008/616/TVR 20 straipsnyje nustatyta, kad Sprendimo 2008/615/TVR 25 straipsnio 2 dalyje nurodyti sprendimai turi būti priimami remiantis įvertinimo ataskaita, kuri grindžiama klausimynu. Kalbant apie automatinį keitimąsi duomenimis pagal Sprendimo 2008/615/TVR 2 skyrių, įvertinimo ataskaita turi būti grindžiama vertinimo vizito ir bandomojo sistemos patikrinimo rezultatais;

               (4)

               vadovaujantis Sprendimo 2008/616/TVR priedo 4 skyriaus 1.1 punktu, atitinkama Tarybos darbo grupė parengia klausimyną dėl kiekvieno automatinio keitimosi duomenimis, ir kai valstybė narė mano, kad ji atitinka keitimosi atitinkamos duomenų kategorijos duomenimis sąlygas, ji turi atsakyti į atitinkamo klausimyno klausimus;

               (5)

               Vengrija atsakė į klausimyno apie duomenų apsaugą ir klausimyno apie keitimąsi daktiloskopiniais duomenimis klausimus;

               (6)

               Vengrija sėkmingai atliko bandomąjį sistemos patikrinimą su Austrija;

               (7)

               buvo surengtas vertinimo vizitas Vengrijoje, o Austrijos vertinimo grupė parengė šio vertinimo vizito ataskaitą bei pateikė ją atitinkamai Tarybos darbo grupei;

               (8)

               Tarybai pateikta bendra įvertinimo ataskaita, kurioje apibendrinami klausimyno, vertinimo vizito ir keitimosi daktiloskopiniais duomenimis sistemos bandomojo patikrinimo rezultatai,

         PRIĖMĖ ŠĮ SPRENDIMĄ:
   1 straipsnis
   Automatinės daktiloskopinių duomenų paieškos srityje Vengrija visiškai įgyvendino bendrąsias Sprendimo 2008/615/TVR 6 skyriaus nuostatas dėl duomenų apsaugos ir nuo šio sprendimo įsigaliojimo dienos turi teisę gauti bei teikti asmens duomenis pagal to sprendimo 9 straipsnį.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. liepos 24 d.

            Tarybos vardu

            Pirmininkas

         A. D. MAVROYIANNIS

      (1)  OL L 210, 2008 8 6, p. 1.

      (2)  OL L 210, 2008 8 6, p. 12.


title: 2011 m. rugpjūčio 11 d. Komisijos sprendimas, kuriuo nustatoma Dujų koordinavimo grupės sudėtis ir veiklos nuostatos ir panaikinamas Komisijos sprendimas 2006/791/EB  Tekstas svarbus EEE

text:
12.8.2011

               LT

               Europos Sąjungos oficialusis leidinys

               C 236/10

         KOMISIJOS SPRENDIMAS
   2011 m. rugpjūčio 11 d.
   kuriuo nustatoma Dujų koordinavimo grupės sudėtis ir veiklos nuostatos ir panaikinamas Komisijos sprendimas 2006/791/EB
   (Tekstas svarbus EEE)
   2011/C 236/09
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. spalio 20 d. Europos Parlamento ir Tarybos reglamentą (ES) Nr. 994/2010 dėl dujų tiekimo saugumo užtikrinimo priemonių, kuriuo panaikinama Tarybos direktyva 2004/67/EB (1), ypač į jo 12 straipsnį,
   kadangi:

               (1)

               Siekiant palengvinti dujų tiekimo saugumo užtikrinimo priemonių koordinavimą, Reglamento (ES) Nr. 994/2010 12 straipsniu įsteigta Dujų koordinavimo grupė. Šią grupę turėtų sudaryti valstybės narės, visų pirma jų kompetentingos institucijos, taip pat Energetikos reguliavimo institucijų bendradarbiavimo agentūra, Europos dujų perdavimo sistemos operatorių tinklas ir susijusiam sektoriui ir atitinkamiems vartotojams atstovaujančios įstaigos.

               (2)

               Už dujų tiekimo saugumo užtikrinimą atitinkamose veiklos ir kompetencijos srityse kartu atsako gamtinių dujų įmonės, valstybės narės ir Komisija. Be to, vartotojai, dujas naudojantys elektros energijai gaminti ar pramonės reikmėms, taip pat gali svariai prisidėti prie dujų tiekimo saugumo užtikrinimo, išnaudodami savo gebėjimą kilus krizei imtis poreikio valdymo priemonių. Todėl susijusiam sektoriui ir atitinkamiems vartotojams atstovaujančios įstaigos turėtų aktyviai dalyvauti Dujų koordinavimo grupės veikloje, siekdamos užtikrinti, kad būtų taikomos geriausios koordinavimo priemonės pagal Reglamentą (ES) Nr. 994/2010.

               (3)

               Komisija, pasikonsultavusi su valstybėmis narėmis, turėtų priimti sprendimą dėl grupės sudėties ir užtikrinti, kad joje būtų atstovaujama visoms suinteresuotoms šalims ir kad būtų laikomasi trijų lygių metodo, pagal kurį visų pirma veiksmų imasi atitinkamos gamtinių dujų įmonės ir sektorius, po to – valstybės narės nacionaliniu ar regioniniu lygiu, o tada – Sąjunga.

               (4)

               Toliau išvardytos susijusios pramonės šakos organizacijos turėtų būti laikomos atstovaujančiomis:

                           —

                           laikymo sistemos operatorius, kaip apibrėžta 2009 m. liepos 13 d. Europos Parlamento ir Tarybos direktyvos 2009/73/EB dėl gamtinių dujų vidaus rinkos bendrųjų taisyklių, panaikinančios Direktyvą 2003/55/EB (2), 2 straipsnio 10 dalyje, atstovaujanti Europos asociacija ir SGD sistemos operatorius, kaip apibrėžta Direktyvos 2009/73/EB 2 straipsnio 12 dalyje,

                           —

                           Europos asociacija, atstovaujanti dujų tiekimo pramonei,

                           —

                           tarptautinė asociacija, atstovaujanti Europos dujų gamintojams,

                           —

                           Europos prekiautojų dujomis asociacija.

               (5)

               Reikėtų skirti keturis pagrindinius gamtinių dujų vartojimo sektorius:

                           —

                           pramonės sektorių,

                           —

                           energetikos sektorių, kuriame dujos naudojamos kaip kuras,

                           —

                           namų ūkių sektorių,

                           —

                           centralizuoto šildymo sektorių.

               (6)

               Dujų koordinavimo grupė turėtų patarti Komisijai ir taip palengvinti tiekimo saugumo užtikrinimo priemonių koordinavimą susidarius ekstremaliai situacijai Sąjungoje arba regione. Ji taip pat yra pagrindinė įstaiga, su kuria konsultuojasi Komisija rengdama prevencinius veiksmų planus ir ekstremalių situacijų valdymo planus. Dujų koordinavimo grupė turėtų stebėti, ar priemonės, taikytinos pagal Reglamentą (ES) Nr. 994/2010, yra pakankamos ir tinkamos, ir keistis visa informacija, susijusia su dujų tiekimo saugumu nacionaliniu, regioniniu ir Sąjungos lygmenimis.

               (7)

               Reikėtų nustatyti grupės nariams taikomas informacijos atskleidimo taisykles.

               (8)

               Asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3).

               (9)

               Sprendimas 2006/791/EB turėtų būti panaikintas,

         NUSPRENDĖ:
   1 straipsnis
   Dujų koordinavimo grupės (toliau – grupė) sudėtis
   1.   Grupę sudaro šie nariai:

               a)

               valstybės narės, visų pirma jų kompetentingos valdžios institucijos, kaip tai apibrėžta Reglamento (EB) Nr. 994/2010 2 straipsnio 2 dalyje;

               b)

               Energetikos reguliavimo institucijų bendradarbiavimo agentūra (toliau – agentūra);

               c)

               Europos dujų perdavimo sistemos operatorių tinklas (ENTSO-G);

               d)

               Energijos bendrijos sekretoriatas;

               e)

               Europos dujų perdavimo sistemos operatorių asociacija (GIE), atstovaujanti Laikymo sistemos operatoriams ir suskystintų gamtinių dujų sistemos operatoriams;

               f)

               „Eurogas“;

               g)

               Tarptautinė naftos ir dujų sektoriaus asociacija (OGP);

               h)

               Europos prekybos energija federacija (EFET);

               i)

               Tarptautinė energiją vartojančių sektorių federacija (IFIEC Europe);

               j)

               „Eurelectric“;

               k)

               Europos vartotojų organizacijų asociacija (BEUC);

               l)

               „Euroheat & Power“.

         2.   Kiekvienas narys skiria ne daugiau kaip du nuolatinius atstovus ir du pakaitinius atstovus dalyvauti grupės darbe. Bent vienas iš valstybių narių nuolatinių atstovų yra iš kompetentingos institucijos. Vienas iš agentūros paskirtų nuolatinių atstovų skiriamas direktoriumi. Vienas iš ENTSO-G paskirtų nuolatinių atstovų skiriamas generaliniu sekretoriumi. Vienas iš sektoriui ir vartotojams atstovaujančių įstaigų paskirtų atstovų skiriamas generaliniu direktoriumi arba generaliniu sekretoriumi.
   3.   Jei kompetentinga institucija nėra nacionalinė reguliavimo institucija, valstybės narės užtikrina, kad kompetentinga institucija ir nacionalinė reguliavimo institucija tinkamai keistųsi informacija apie grupės veiklą.
   4.   Sąjungoje, valstybėje narėje arba regione susidarius ekstremaliai situacijai, bent trijų valstybių narių prašymu Komisija gali apriboti kompetentingų institucijų ir valstybių narių atstovų dalyvavimą visame grupės posėdyje arba jo dalyje.
   5.   Sąjungoje, valstybėje narėje arba regione susidarius ekstremaliai situacijai arba susidarius kitai išskirtinei situacijai, grupės nariai gali paprašyti Komisijos iš jų kompetentingos institucijos ar kitų įstaigų skirti daugiau kaip du atstovus dalyvauti grupės darbe.
   6.   Narių pavardės ir (arba) pavadinimai, taip pat grupės narių nuolatinių atstovų ir pakaitinių narių pavardės ir (arba) pavadinimai skelbiami Komisijos ekspertų grupių ir kitų panašių subjektų registre (toliau – registras) (4).
   7.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   2 straipsnis
   Grupės užduotys
   1.   Grupė įsteigta siekiant palengvinti dujų tiekimo saugumo užtikrinimo priemonių koordinavimą. Grupė pataria ir padeda Komisijai, visų pirma, dėl tokių Reglamento (ES) Nr. 994/2010 12 straipsnio 2 dalyje nurodytų klausimų:

               a)

               dujų tiekimo saugumas bet kuriuo metu ir ypač esant ekstremalioms situacijoms;

               b)

               visa informacija, susijusi su dujų tiekimo saugumu nacionaliniu, regioniniu ir Sąjungos lygiais;

               c)

               geriausia patirtis ir galimos rekomendacijos visoms suinteresuotosioms šalims;

               d)

               tiekimo saugumo lygis, lyginamieji standartai ir vertinimo metodika;

               e)

               nacionaliniai, regioniniai ir Sąjungos scenarijai, parengties lygio tikrinimas;

               f)

               prevencinių veiksmų planų ir ekstremalių situacijų valdymo planų įvertinimas ir juose numatytų priemonių įgyvendinimas;

               g)

               priemonių, kurių imamasi ekstremaliai situacijai Sąjungoje spręsti, koordinavimas su trečiosiomis valstybėmis, kurios yra Energijos bendrijos steigimo sutarties susitariančiosios valstybės, ir su kitomis trečiosiomis valstybėmis;

               h)

               labiausiai paveiktoms valstybėms narėms būtina pagalba.

         2.   Kaip nurodyta Reglamento (ES) Nr. 994/2010 11 straipsnio 2 dalyje, Komisija sušaukia Dujų koordinavimo grupę iš karto po Sąjungos ar regioninio masto ekstremalios situacijos paskelbimo.
   3 straipsnis
   Veikla
   1.   Grupei pirmininkauja Komisijos atstovas (pirmininkas).
   2.   Kaip nurodyta Reglamento (ES) Nr. 994/2010 12 straipsnio 3 dalyje, Komisija periodiškai rengia Dujų koordinavimo grupės posėdžius ir dalinasi iš kompetentingų institucijų gauta informacija, tuo pat metu išlaikydama slaptos komercinės informacijos konfidencialumą.
   3.   Komisijos tarnyboms sutikus, specifiniams klausimams nagrinėti pagal grupės nustatytas veiklos sąlygas gali būti sudaryti pogrupiai. Minėti pogrupiai paleidžiami, kai tik jie įvykdo jiems pavestas užduotis.
   4.   Ad hoc pagrindu pirmininkas gali kviesti grupės arba pogrupio darbe dalyvauti grupei nepriklausančius ekspertus, kompetentingus kuriuo nors darbotvarkės klausimu. Be to, pirmininkas gali kitiems asmenims arba organizacijoms suteikti ad hoc arba nuolatinį stebėtojo statusą, jei jie gali įnešti svarbų indėlį į grupės veiklą.
   5.   Informacijos, gautos dalyvaujant grupės ar pogrupių svarstymuose, negalima atskleisti, jei Komisijos ar kurio nors grupės nario nuomone ta informacija susijusi su konfidencialiais klausimais. Ekspertų grupių nariai ir jų atstovai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų profesinės paslapties įsipareigojimų, taip pat Komisijos sprendimo 2001/844/EB (EAPB, Euratomas) (5) priede pateiktų Komisijos saugumo taisyklių dėl ES įslaptintos informacijos apsaugos. Jei jie nesilaiko šių įsipareigojimų, Komisija gali imtis visų tinkamų priemonių.
   6.   Grupės ir pogrupių posėdžiai rengiami Komisijos patalpose. Komisija teikia sekretoriato paslaugas. Į grupės ir pogrupių posėdžius gali būti kviečiamos kitos Komisijos tarnybos ir Europos išorės veiksmų tarnyba, jei jos yra tiesiogiai susijusios su planuojamais aptarti klausimais.
   7.   Vadovaudamasi Komisijos priimtomis standartinėmis darbo tvarkos taisyklėmis, grupė priima savo darbo tvarkos taisykles.
   8.   Nepažeisdama šio straipsnio 6 dalies, Komisija visus susijusius darbo dokumentus grupės nariams pateikia bendradarbiavimo su Europos institucijų partneriais aplinkoje (CIRCA interneto svetainėje), o susijusią informaciją apie grupės veiklą skelbia registre arba registre pateikdama nuorodą į specialią interneto svetainę.
   4 straipsnis
   Posėdžių išlaidos
   1.   Grupės veikloje dalyvaujantiems asmenims už jų teikiamas paslaugas neatlyginama.
   2.   Valstybės narės arba jos kompetentingos valdžios institucijos atstovo kelionės išlaidas kompensuoja Komisija. Tos išlaidos kompensuojamos neviršijant pagal metinę išteklių skyrimo procedūrą skirtų asignavimų.
   5 straipsnis
   Panaikinimas
   Sprendimas 2006/791/EB (6) panaikinamas.

      Priimta Briuselyje 2011 m. rugpjūčio 11 d.

            Komisijos vardu

         Günther OETTINGER

            Komisijos narys

      (1)  OL L 295, 2010 11 12, p. 1.

      (2)  OL L 211, 2009 8 14, p. 36.

      (3)  OL L 8, 2001 1 12, p. 1.

      (4)  Nariai, pageidaujantys, kad jų pavardės ir (arba) pavadinimai nebūtų atskleisti, gali prašyti pritaikyti nuo šios taisyklės nukrypti leidžiančią nuostatą. Prašymas neatskleisti ekspertų grupės nario pavardės ir (arba) pavadinimo laikomas pateisinamu, jei paskelbimas galėtų sukelti pavojų jo saugumui ar asmens neliečiamumui arba jei tai neleistų tinkamai užtikrinti jo privatumo.

      (5)  SEC(2007) 639, 2007 6 25.

      (6)  OL L 319, 2006 11 18, p. 49–50.


title: 2009 m. balandžio 6 d. Tarybos sprendimas 2009/323/TVR, patikslinantis Europolo darbuotojams mokamus bazinius atlyginimus ir išmokas

text:
9.4.2009

               LT

               Europos Sąjungos oficialusis leidinys

               L 95/46

      TARYBOS SPRENDIMAS 2009/323/TVR
   2009 m. balandžio 6 d.
   patikslinantis Europolo darbuotojams mokamus bazinius atlyginimus ir išmokas
   EUROPOS SĄJUNGOS TARYBA,
   atsižvelgdama į 1998 m. gruodžio 3 d. Tarybos aktą, nustatantį Europolo darbuotojų tarnybos nuostatus (1), (toliau – Tarnybos nuostatai), ir ypač į jo 44 straipsnį,
   atsižvelgdama į Prancūzijos Respublikos iniciatyvą,
   atsižvelgdama į Europos Parlamento nuomonę,
   atsižvelgdama į Europolo valdybos atliktą Europolo pareigūnų atlyginimų peržiūrą,
   kadangi:

               (1)

               Atlikdama Europolo darbuotojų atlyginimų peržiūrą Valdyba atsižvelgė į pasikeitusias pragyvenimo išlaidas Nyderlanduose, taip pat ir į pasikeitusius atlyginimus valstybių narių valstybės tarnyboje.

               (2)

               2006 m. liepos 1 d.–2007 m. birželio 30 d. laikotarpio peržiūra parodė, kad 2007 m. liepos 1 d.–2008 m. birželio 30 d. laikotarpiu atlyginimą tikslinga padidinti 1,7 %.

               (3)

               Europolo pareigūnų baziniai atlyginimai ir išmokos turi būti patikslinti vieningu Tarybos sprendimu, remiantis peržiūra,

         NUSPRENDĖ:
   1 straipsnis
   Tarnybos nuostatai iš dalies keičiami taip:
   Nuo 2007 m. liepos 1 d.:

               a)

               45 straipsnyje pateikta bazinių mėnesinių atlyginimų lentelė pakeičiama taip:

                           „1

                           2

                           3

                           4

                           5

                           6

                           7

                           8

                           9

                           10

                           11

                           1

                           15 394,26

                           2

                           13 823,39

                           3

                           9 487,89

                           9 732,93

                           9 977,99

                           10 241,90

                           10 505,80

                           10 782,24

                           11 057,44

                           11 347,77

                           11 639,94

                           11 947,84

                           12 252,56

                           4

                           8 262,62

                           8 482,54

                           8 699,33

                           8 928,67

                           9 158,01

                           9 399,91

                           9 638,68

                           9 893,17

                           10 147,63

                           10 414,69

                           10 681,73

                           5

                           6 808,03

                           6 987,10

                           7 163,03

                           7 351,54

                           7 540,05

                           7 741,11

                           7 939,03

                           8 149,53

                           8 356,88

                           8 576,79

                           8 796,72

                           6

                           5 834,13

                           5 988,03

                           6 142,00

                           6 305,37

                           6 465,58

                           6 635,24

                           6 804,89

                           6 983,97

                           7 163,03

                           7 351,54

                           7 540,05

                           7

                           4 863,32

                           4 992,14

                           5 117,80

                           5 252,90

                           5 387,97

                           5 529,37

                           5 670,73

                           5 821,54

                           5 969,20

                           6 126,29

                           6 283,37

                           8

                           4 134,46

                           4 244,42

                           4 351,22

                           4 467,48

                           4 580,56

                           4 699,96

                           4 819,34

                           4 948,16

                           5 073,82

                           5 208,91

                           5 340,85

                           9

                           3 644,36

                           3 741,74

                           3 839,15

                           3 939,65

                           4 040,21

                           4 147,02

                           4 253,84

                           4 366,94

                           4 476,94

                           4 596,29

                           4 712,53

                           10

                           3 160,54

                           3 245,38

                           3 327,04

                           3 414,99

                           3 499,84

                           3 594,09

                           3 688,33

                           3 785,72

                           3 879,97

                           3 983,66

                           4 084,19

                           11

                           3 063,15

                           3 144,84

                           3 223,36

                           3 308,20

                           3 393,01

                           3 484,12

                           3 572,10

                           3 666,35

                           3 760,60

                           3 861,15

                           3 958,50

                           12

                           2 431,69

                           2 497,62

                           2 560,45

                           2 626,45

                           2 692,43

                           2 764,67

                           2 836,94

                           2 912,34

                           2 984,59

                           3 063,15

                           3 141,69

                           13

                           2 089,21

                           2 145,77

                           2 199,18

                           2 258,88

                           2 315,43

                           2 378,25

                           2 437,95

                           2 503,92

                           2 566,78

                           2 635,88

                           2 701,84“

               b)

               59 straipsnio 3 dalyje „1 019,43 EUR“ suma pakeičiama „1 036,76 EUR“;

               c)

               59 straipsnio 3 dalyje „2 038,85 EUR“ suma pakeičiama „2 073,51 EUR“;

               d)

               60 straipsnio 1 dalyje „271,86 EUR“ suma pakeičiama „276,48 EUR“;

               e)

               5 priedėlio 2 straipsnio 1 dalyje „284,20 EUR“ suma pakeičiama „289,03 EUR“;

               f)

               5 priedėlio 3 straipsnio 1 dalyje „12 356,67 EUR“ suma pakeičiama „12 566,73 EUR“;

               g)

               5 priedėlio 3 straipsnio 1 dalyje „2 780,26 EUR“ suma pakeičiama „2 827,52 EUR“;

               h)

               5 priedėlio 3 straipsnio 2 dalyje „16 681,50 EUR“ suma pakeičiama „16 965,09 EUR“;

               i)

               5 priedėlio 4 straipsnio 1 dalyje „1 235,67 EUR“ suma pakeičiama „1 256,68 EUR“;

               j)

               5 priedėlio 4 straipsnio 1 dalyje „926,77 EUR“ suma pakeičiama „942,53 EUR“;

               k)

               5 priedėlio 4 straipsnio 1 dalyje „617,83 EUR“ suma pakeičiama „628,33 EUR“;

               l)

               5 priedėlio 4 straipsnio 1 dalyje „494,26 EUR“ suma pakeičiama „502,66 EUR“;

               m)

               5 priedėlio 5 straipsnio 3 dalyje „1 743,78 EUR“ suma pakeičiama „1 773,42 EUR“;

               n)

               5 priedėlio 5 straipsnio 3 dalyje „2 325,04 EUR“ suma pakeičiama „2 364,57 EUR“;

               o)

               5 priedėlio 5 straipsnio 3 dalyje „2 906,29 EUR“ suma pakeičiama „2 955,70 EUR“.

         2 straipsnis
   Šis sprendimas skelbiamas Europos Sąjungos oficialiajame leidinyje.
   3 straipsnis
   Šis sprendimas įsigalioja kitą dieną po jo priėmimo.

      Priimta Liuksemburge 2009 m. balandžio 6 d.

            Tarybos vardu

            Pirmininkas

         J. POSPÍŠIL

      (1)  OL C 26, 1999 1 30, p. 23.


title: 1995 m. gruodžio 22 d. Tarybos sprendimas dėl Europos bendrijos ir Vietnamo Socialistinės Respublikos dviejų susitarimų dėl prekybos tekstilės gaminiais ir drabužiais, sudarytų suderintųjų protokolų forma, laikinojo taikymo

text:
Svarbus teisinis pranešimas

|

31996D0207

Oficialusis leidinys L 073 , 21/03/1996 p. 0001 - 0001

		Tarybos sprendimas1995 m. gruodžio 22 d.dėl Europos bendrijos ir Vietnamo Socialistinės Respublikos dviejų susitarimų dėl prekybos tekstilės gaminiais ir drabužiais, sudarytų suderintųjų protokolų forma, laikinojo taikymo(96/207/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 113 straipsnį, kartu su 228 straipsnio 2 dalies pirmuoju sakiniu,atsižvelgdama į Komisijos pasiūlymą,kadangi Komisija Bendrijos vardu vedė derybas dėl dviejų susitarimų suderintųjų protokolų forma, kurie iš dalies pakeičia galiojantį Europos ekonominės bendrijos ir Vietnamo Socialistinės Respublikos dvišalį susitarimą dėl prekybos tekstilės gaminiais ir drabužiais, kuris buvo parafuotas 1992 m. gruodžio 15 d., su pakeitimais, padarytais 1994 m. gruodžio 20 d. parafuotu Susitarimu pasikeičiant laiškais,kadangi šie du dvišaliai susitarimai, kurie buvo parafuoti 1993 m. lapkričio 11 d. ir 1995 m. rugpjūčio 1 d., turėtų būti laikinai taikomi, nesibaigus jų sudarymui privalomoms procedūroms, jei abipusiškumo pagrindu juos taikys ir Vietnamo Socialistinė Respublika,PRIĖMĖ ŠĮ SPRENDIMĄ:Vieninte1is straipsnisEuropos bendrijos ir Vietnamo Socialistinės Respublikos susitarimai suderintųjų protokolų forma, iš dalies pakeičiantys Europos ekonominės bendrijos ir Vietnamo Socialistinės Respublikos susitarimą dėl prekybos tekstilės gaminiais ir drabužiais, pradedami laikinai taikyti, nesibaigus jų sudarymo formalumams, jei abipusiškumo pagrindu juos laikinai taikys ir Vietnamo Socialistinė Respublika.Šių susitarimų suderintųjų protokolų forma tekstai pridedami prie šio sprendimo.Priimta Briuselyje, 1995 m. gruodžio 22 d.Tarybos varduPirmininkasL. Atienza Serna--------------------------------------------------


title: 2011/498/ES: 2011 m. rugpjūčio 9 d. Komisijos sprendimas, kuriuo nutraukiamas antidempingo tyrimas dėl importuojamo Kinijos Liaudies Respublikos kilmės tris(2-chlor-1-metiletil)fosfato

text:
10.8.2011

               LT

               Europos Sąjungos oficialusis leidinys

               L 205/35

         KOMISIJOS SPRENDIMAS
   2011 m. rugpjūčio 9 d.
   kuriuo nutraukiamas antidempingo tyrimas dėl importuojamo Kinijos Liaudies Respublikos kilmės tris(2-chlor-1-metiletil)fosfato
   (2011/498/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnį,
   pasikonsultavusi su Patariamuoju komitetu,
   kadangi:
   A.   PROCEDŪRA

   1.   Inicijavimas

               (1)

               2010 m. liepos 23 d. pranešimu Europos Sąjungos oficialiajame leidinyje
                   (2) Europos Komisija (toliau – Komisija) paskelbė apie antidempingo tyrimo dėl į Sąjungą importuojamo Kinijos Liaudies Respublikos (toliau – nagrinėjamoji šalis arba KLR) kilmės tris(2-chlor-1-metiletil)fosfato (toliau – TCFF) inicijavimą (toliau – pranešimas apie inicijavimą) pagal pagrindinio reglamento 5 straipsnį.

               (2)

               Tyrimas inicijuotas 2010 m. birželio 9 d. gavus Europos chemijos pramonės tarybos (CEFIC) (toliau – skundo pateikėjas) skundą, pateiktą gamintojų, kurie pagamina didžiąją dalį, šiuo atveju daugiau negu 25 % viso Sąjungoje pagaminamo TCFF, vardu. Skunde pateikta TCFF iš KLR dempingo ir jo daromos materialinės žalos įrodymų, kurių pakako tyrimo inicijavimui pagrįsti.

         2.   Su tyrimu susijusios šalys

               (3)

               Komisija apie tyrimo iniciavimą oficialiai pranešė skundo pateikėjui, kitiems žinomiems Sąjungos gamintojams, žinomiems susijusiems eksportuojantiems gamintojams, importuotojams ir naudotojams bei jų asociacijoms, taip pat eksportuojančios šalies atstovams. Suinteresuotosioms šalims buvo suteikta galimybė raštu pareikšti savo nuomonę ir prašyti jas išklausyti per pranešime apie inicijavimą nustatytą laikotarpį. Visos suinteresuotosios šalys, pateikusios prašymą jas išklausyti ir jame nurodžiusios konkrečias priežastis, dėl kurių reikėtų jas išklausyti, buvo išklausytos.

               (4)

               Atsižvelgiant į akivaizdžiai didelį eksportuojančių gamintojų ir importuotojų skaičių, vadovaujantis pagrindinio reglamento 17 straipsniu pranešime apie inicijavimą numatyta vykdyti atranką dempingui ir žalai nustatyti. Kad Komisija galėtų nuspręsti, ar atranka yra būtina (o jei būtina, kad galėtų atrinkti bendroves), prašyta, kad visi eksportuojantys gamintojai ir importuotojai Komisijai praneštų apie save ir pateiktų, kaip nurodyta pranešime apie inicijavimą, pagrindinę informaciją apie savo veiklą tiriamuoju laikotarpiu (2009 m. liepos 1 d. – 2010 m. birželio 30 d.), susijusią su nagrinėjamuoju produktu.

               (5)

               Išnagrinėjus pateiktą informaciją ir atsižvelgus į didelį pageidaujančių bendradarbiauti importuotojų skaičių nuspręsta, kad būtina atlikti nesusijusių importuotojų atranką. Atsižvelgus į nedidelį pageidaujančių bendradarbiauti eksportuojančių gamintojų skaičių nuspręsta, kad eksportuojančių gamintojų atranką atlikti nebūtina.

               (6)

               Šeši nesusiję importuotojai, kurių importo dalis sudaro 25 % viso importo į Sąjungą, sutiko būti atrinkti. Buvo atrinkti du importuotojai, kurių importo dalis sudaro maždaug 20 % viso importo iš KLR ir daugiau kaip 80 % visos importuotojų, sutikusių būti atrinktais, importo dalies. Vadovaujantis pagrindinio reglamento 17 straipsnio 2 dalimi susijusioms šalims buvo suteikta galimybė teikti pastabas dėl atrinktų bendrovių. Nė viena šalis neprieštaravo dėl atrinktų bendrovių.

               (7)

               Komisija eksportuojantiems gamintojams, atrinktiems importuotojams, Sąjungos gamintojams, visiems žinomiems Sąjungos naudotojams ir žinomiems panašios šalies – Jungtinių Amerikos Valstijų (toliau – JAV) – gamintojams nusiuntė klausimynus. Klausimyno atsakymus pateikė keturi KLR eksportuojantys gamintojai, vienas panašios šalies gamintojas, trys Sąjungos gamintojai, du atrinkti importuotojai ir 35 ES naudotojai. Tačiau vieno iš keturių Kinijos eksportuojančių gamintojų klausimyno atsakymai buvo labai neišsamūs, taigi galiausiai nuspręsta, kad jis nebendradarbiauja.

               (8)

               Kad eksportuojantys KLR gamintojai, kurie to pageidauja, galėtų pateikti prašymus taikyti rinkos ekonomikos režimą (toliau – RER) arba individualų režimą (toliau – IR), Komisija eksportuojantiems gamintojams, apie save pranešusiems per pranešime apie inicijavimą nustatytą laikotarpį, išsiuntė prašymų formas. Dvi bendrovės (arba bendrovių grupės) prašė, kad pagal pagrindinio reglamento 2 straipsnio 7 dalį joms būtų taikomas RER arba, jeigu atlikus tyrimą būtų nustatyta, kad jos neatitinka RER sąlygų, – IR pagal pagrindinio reglamento 9 straipsnio 5 dalį. Viena bendrovė prašė tik IR.

               (9)

               Komisija rinko ir tikrino visą informaciją, kuri, jos nuomone, buvo reikalinga norint padaryti išvadas dėl dempingo, jo daromos žalos ir Sąjungos interesų. Tikrinamieji vizitai buvo surengti toliau nurodytų bendrovių patalpose.

                              Eksportuojančių KLR gamintojų:

                                       —

                                       „Albemarle Chemicals (Nanjing)“, Nanjing, KLR,

                                       —

                                       „Jiangsu Yoke Technology Co., Ltd“, Yixing, KLR.

                              Susijusių ES importuotojų:

                                       —

                                       „Albemarle Europe“, Louvain-La-Neuve, Belgija,

                                       —

                                       „Shekoy Chemicals Europe B.V.“, Breda, Nyderlandai.

                              Sąjungos gamintojų:

                                       —

                                       „ICL-IP Bitterfeld GmbH“, Biterfeldas-Volfenas, Vokietija,

                                       —

                                       „LANXESS Deutschland GmbH“, Lėverkuzenas, Vokietija,

                                       —

                                       „PCC Rokita SA“, Žemutinis Bžegas, Lenkija.

               (10)

               Kadangi KLR eksportuojantiems gamintojams, kuriems negalima taikyti RER, ir eksportuojančiam gamintojui, kuris prašė tik IR, būtina nustatyti normaliąją vertę, toliau nurodytos bendrovės patalpose buvo atliktas tikrinimas normaliajai vertei nustatyti pagal panašios šalies, šiuo atveju JAV, pateiktus duomenis:

                           —

                           „ICL-IP America Inc.“, Sent Luisas, Misūris, JAV.

         2.1.   Tiriamasis ir nagrinėjamasis laikotarpiai

               (11)

               Tyrimas dėl dempingo ir žalos vykdytas nuo 2009 m. liepos 1 d. iki 2010 m. birželio 30 d. (toliau – tiriamasis laikotarpis arba TL). Tiriant žalai įvertinti svarbias tendencijas nagrinėtas laikotarpis nuo 2007 m. sausio 1 d. iki tiriamojo laikotarpio pabaigos (toliau – nagrinėjamasis laikotarpis).

         3.   Nagrinėjamasis produktas ir panašus produktas

   3.1.   Nagrinėjamasis produktas

               (12)

               Nagrinėjamasis produktas yra KLR kilmės tris(2-chlor-1-metiletil)fosfatas, kurio KN kodas šiuo metu yra ex 2919 90 00.
               Produkto Muitų sąjungos ir statistinis (CUS) numeris yra 0024577–2. Produktas taip pat vadinamas TCFF, be to, jis žinomas kaip:

                           —

                           2-propanol-1-chlorfosfatas (3:1),

                           —

                           tris(monochlorizopropil)fosfatas (TMCF),

                           —

                           tris(2-chlorizopropil)fosfatas (TCPF),

                           —

                           fosforo rūgštis, tris(2-chlor-1-metiletil)esteris,

                           —

                           tris(beta-chlorizopropil)fosfatas,

                           —

                           1-chlor-2-propanolfosfatas (3:1).

               (13)

               Nagrinėjamasis produktas – atspari ugniai medžiaga, dažniausiai naudojama gaminant poliuretaną, naudojamą statybos pramonėje ir gaminant baldus.

         3.2.   Panašus produktas

               (14)

               Iš tyrimo matyti, kad TCFF, gaminamo ir parduodamo KLR vidaus rinkoje, TCFF, importuojamo į Sąjungą iš KLR, TCFF, gaminamo ir parduodamo JAV (ji pasirinkta kaip panaši šalis) vidaus rinkoje, taip pat TCFF, gaminamo Sąjungos pramonės įmonių ir parduodamo Sąjungoje, pagrindinės fizinės, cheminės ir techninės charakteristikos bei naudojimo paskirtis yra vienodos. Todėl šios prekės yra laikomos panašiomis, kaip apibrėžta pagrindinio reglamento 1 straipsnio 4 dalyje.

         4.   Preliminarūs nustatyti faktai ir tolesnė procedūra

               (15)

               2011 m. balandžio 27 d. Komisija suinteresuotosioms šalims leido susipažinti su informaciniu dokumentu, kuriame pateikti preliminarūs su šiuo tyrimu susiję faktai. Kadangi tam tikrus tyrimo aspektus reikia išnagrinėti išsamiau, nuspręsta jokių laikinųjų priemonių nenustatyti ir tęsti tyrimą. Visoms šalims buvo suteikta galimybė pateikti svarbių įrodymų ir pastabų dėl preliminarių išvadų. Šalims, kurios to pageidavo, taip pat buvo suteikta galimybė būti išklausytoms. Komisija toliau rinko ir tikrino visą informaciją, kuri, jos manymu, buvo būtina, norint padaryti galutines išvadas.

         B.   SKUNDO ATSIĖMIMAS IR TYRIMO NUTRAUKIMAS

               (16)

               Komisijai skirtu 2011 m. birželio 16 d. raštu skundo pateikėjas oficialiai atsiėmė skundą.

               (17)

               Pagal pagrindinio reglamento 9 straipsnio 1 dalį tyrimas gali būti nutrauktas, kai atsiimamas skundas, nebent tai prieštarautų Sąjungos interesams.

               (18)

               Komisija nusprendė, kad šis tyrimas turėtų būti nutrauktas, nes jį atliekant nebuvo nustatyta jokių aplinkybių, įrodančių, kad nutraukus tyrimą būtų pažeisti Sąjungos interesai. Apie tai pranešta suinteresuotosioms šalims, joms taip pat suteikta galimybė teikti pastabas. Tačiau negauta jokių pastabų, kurios galėtų turėti įtakos šiam sprendimui.

               (19)

               Todėl Komisija daro išvadą, kad antidempingo tyrimas dėl į Sąjungą importuojamo KLR kilmės tris(2-chlor-1-metiletil)fosfato turėtų būti nutrauktas nenustatant priemonių,

         PRIĖMĖ ŠĮ SPRENDIMĄ:
   1 straipsnis
   Antidempingo tyrimas dėl importuojamo Kinijos Liaudies Respublikos kilmės tris(2-chlor-1-metiletil)fosfato, kurio KN kodas šiuo metu yra ex 2919 90 00, nutraukiamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2011 m. rugpjūčio 9 d.

            Komisijos vardu

            Pirmininkas

         José Manuel BARROSO

      (1)  OL L 343, 2009 12 22, p. 51.

      (2)  OL C 201, 2010 7 23, p. 5.


title: 2014/301/ES: 2014 m. gegužės 19 d. Tarybos sprendimas dėl Europos Sąjungos ir Norvegijos Karalystės susitarimo dėl jos dalyvavimo Europos prieglobsčio paramos biuro veikloje sąlygų sudarymo

text:
27.5.2014

               LT

               Europos Sąjungos oficialusis leidinys

               L 157/33

         TARYBOS SPRENDIMAS
   2014 m. gegužės 19 d.
   dėl Europos Sąjungos ir Norvegijos Karalystės susitarimo dėl jos dalyvavimo Europos prieglobsčio paramos biuro veikloje sąlygų sudarymo

      (2014/301/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 74 straipsnį, 78 straipsnio 1 ir 2 dalis kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               remiantis Tarybos sprendimu 2014/204/ES (1), 2014 m. kovo 19 d. buvo pasirašytas Europos Sąjungos ir Norvegijos Karalystės susitarimas dėl jos dalyvavimo Europos prieglobsčio paramos biuro veikloje sąlygų (toliau – Susitarimas), su sąlyga, kad jis bus sudarytas;

               (2)

               Susitarimas turėtų būti patvirtintas;

               (3)

               kaip nustatyta Europos Parlamento ir Tarybos reglamento (ES) Nr. 439/2010 (2) 21 konstatuojamojoje dalyje, Jungtinė Karalystė ir Airija dalyvauja priimant tą reglamentą ir jis joms yra privalomas. Todėl jos turėtų taikyti Reglamento (ES) Nr. 439/2010 49 straipsnio 1 dalį dalyvaudamos šio sprendimo priėmime. Todėl Jungtinė Karalystė ir Airija dalyvauja priimant šį sprendimą;

               (4)

               kaip nustatyta Reglamento (ES) Nr. 439/2010 22 konstatuojamojoje dalyje, Danija nedalyvauja priimant tą reglamentą ir jis nėra jai privalomas. Todėl Danija nedalyvauja priimant šį sprendimą,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Norvegijos Karalystės susitarimas dėl jos dalyvavimo Europos prieglobsčio paramos biuro veikloje sąlygų (3).
   2 straipsnis
   Tarybos pirmininkas Sąjungos vardu pateikia Susitarimo 13 straipsnio 1 dalyje numatytą pranešimą (4).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. gegužės 19 d.

            Tarybos vardu

            Pirmininkas

         A. TSAFTARIS

      (1)  2014 m. vasario 11 d. Tarybos sprendimas 2014/204/ES dėl Europos Sąjungos ir Norvegijos Karalystės susitarimo dėl jos dalyvavimo Europos prieglobsčio paramos biuro veikloje sąlygų pasirašymo Sąjungos vardu (OL L 109, 2014 4 12, p. 1).

      (2)  2010 m. gegužės 19 d. Europos Parlamento ir Tarybos reglamentas (ES) Nr. 439/2010 dėl Europos prieglobsčio paramos biuro įsteigimo (OL L 132, 2010 5 29, p. 11).

      (3)  Susitarimas buvo paskelbtas OL L 109, 2014 4 12, p. 3 kartu su sprendimu dėl jo pasirašymo.

      (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.